KOMMISSIONENS FORORDNING (EF) Nr. 1956/97 af 8. oktober 1997 om undtagelse fra og ændring af forordning (EØF) nr. 2456/93 om gennemførelsesbestemmelser til Rådets forordning (EØF) nr. 805/68 for så vidt angår offentlig intervention

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 805/68 af 27. juni 1968 om den fælles markedsordning for oksekød (1), senest ændret ved forordning (EF) nr. 2222/96 (2), særlig artikel 6, stk. 7, og artikel 22a, stk. 3, og

ud fra følgende betragtninger:

På grund af det lave forbrug af oksekød på visse af EF's markeder for øjeblikket må der fortsat noteres et stærkt prisfald inden for denne sektor for visse kvaliteter; denne situation kræver støtteforanstaltninger;

der bør med henblik herpå fastsættes undtagelser fra bestemmelserne i Kommissionens forordning (EØF) nr. 2456/93 (3), senest ændret ved forordning (EF) nr. 1304/97 (4), for så vidt angår de licitationer, der indledes i fjerde kvartal af 1997;

for at interventionen fuldt ud kan opfylde sin funktion i en alvorlig markedssituation, bør listen over støtteberettigede kvaliteter i Det Forenede Kongerige og Irland udvides;

da der på denne tid af året er en ringe efterspørgsel efter mindre ædle stykker som f.eks. slag, bør opkøb til intervention af forfjerdinger af typen pistola, der omfatter slag, også tillades; betingelserne for at modtage forfjerdinger bør fastlægges udtrykkeligt;

efter interventionsopkøb af forfjerdinger bør prisen for disse produkter fastsættes ud fra prisen på slagtekroppe;

den maksimumsvægt, der er fastsat i artikel 4, stk. 2, litra h), i forordning (EØF) nr. 2456/93, var undtagelsesvis ikke gældende; den vægtgrænse, der oprindeligt blev fastsat, bør gradvis genindføres;

som følge af den vanskelige situation i oksekødssektoren for tiden bør det ændrede beløb for forhøjelsen af den gennemsnitlige markedspris, som tjener til at fastlægge maksimumsopkøbsprisen, fastholdes indtil videre;

på baggrund af erfaringerne bør bestemmelserne om hele og halve slagtekroppe samt fjerdinger ændres under hensyn til visse regler for identifikationen af uudbenet kød, der skal udbenes, med henblik på overtagelsen heraf;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Oksekød -

UDSTEDT FØLGENDE FORORDNING:

Artikel 1

1. Uanset artikel 4, stk. 1, første afsnit, i forordning (EØF) nr. 2456/93 kan følgende yderligere produkter omfattes af interventionsopkøb, selv om de ikke er medtaget i bilag III til nævnte forordning:

DET FORENEDE KONGERIGE

Storbritannien

- kategori C, klasse U3 og klasse U4

- kategori C, klasse O3 og klasse O4

Nordirland

- kategori C, klasse O3 og klasse O4.

IRLAND

- kategori C, klasse O4.

Forskellen mellem interventionsprisen for kvalitet R3 og kvalitet O4 fastsættes til 30 ECU/100 kg.

Den koefficient, der anvendes til omregning af bud, som er indgivet for kvalitet R3, til bud for kvalitet O4, fastsættes til 0,914 (midte).

2. Uanset artikel 4, stk. 2, i forordning (EØF) nr. 2456/93 gælder følgende:

a) Hele og halve slagtekroppe af kastrerede dyr, som er opdrættet i Det Forenede Kongerige og er over 30 måneder gamle, kan ikke omfattes af interventionsopkøb.

b) Følgende kan omfattes af interventionsopkøb:

- forfjerdinger, der stammer fra en lige udskæring med fem ribben af de hele eller halve slagtekroppe, som er omhandlet i nævnte stykke: prisen på forfjerdinger afledes af slagtekropsprisen ved hjælp af koefficienten 0,80

- forfjerdinger med tilhørende slag, der stammer fra en pistola udskæring med fem ribben, af de hele eller halve slagtekroppe, som er omhandlet i nævnte stykke og er bestemt til udbening i overensstemmelse med afsnit II: prisen på forfjerdinger afledes af slagtekropsprisen ved hjælp af koefficienten 0,68.

3. Uanset artikel 4, stk. 2, litra h), i forordning (EØF) nr. 2456/93 må vægten af de slagtekroppe, der er omhandlet i nævnte bestemmelse, ikke overstige 360 kg.

4. Uanset artikel 14, stk. 1, i forordning (EØF) nr. 2456/93:

a) første punktum, andrager forhøjelsen af den gennemsnitlige markedspris 14 ECU pr. 100 kg slagtevægt

b) andet punktum, andrager forhøjelsen af den gennemsnitlige markedspris 7 ECU pr. 100 kg slagtevægt.

5. Uanset artikel 17 i forordning (EØF) nr. 2456/93 skal forfjerdinger, når kun disse produkter overtages, frembydes sammen med de tilhørende bagfjerdinger, for at interventionsorganerne kan godkende dem efter kontrol af maksimumsvægt, præsentation og klassificering af de slagtekroppe, som de stammer fra.

Hvis en forudgående kontrol af forfjerdinger og bagfjerdinger har fundet sted på betingelserne i nævnte artikels stk. 3, kan de forfjerdinger, der blev godkendt under den forudgående kontrol, dog frembydes uden de tilhørende bagfjerdinger med henblik på endelig overtagelse på interventionscentret efter transport i et forseglet transportmiddel.

6. Uanset punkt 2, litra c), i bilag V til forordning (EØF) nr. 2456/93 forstås i nærværende forordning ved forfjerdinger:

- udskæringer af slagtekroppe, der efter afkøling er udskåret på de i punkt 5 omhandlede betingelser

- udskæringer af slagtekroppe, der er udskåret lige med fem ribben, eller

- pistola udskæringer med fem ribben og tilhørende slag.

7. Uanset første stykke i punkt 1.2.8 »Interventionsslag« i bilag VII til forordning (EØF) nr. 2456/93 adskilles hele slaget, når forfjerdingen stammer fra en pistola udskæring, fra pistola forfjerdingen ved det femte ribben.

Artikel 2

I bilag V til forordning (EØF) nr. 2456/93 affattes punkt 3, sidste punktum, således:

»Lungehinden skal være ubeskadiget, jf. dog bestemmelserne i artikel 17, stk. 5.«.

Artikel 3

Denne forordning træder i kraft på dagen for offentliggørelsen i De Europæiske Fællesskabers Tidende.

Artikel 1 anvendes for licitationer, der indledes i oktober, november og december 1997.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 8. oktober 1997.

På Kommissionens vegne

Franz FISCHLER

Medlem af Kommissionen

(1) EFT L 148 af 28. 6. 1968, s. 24.

(2) EFT L 296 af 21. 11. 1996, s. 50.

(3) EFT L 225 af 4. 9. 1993, s. 4.

(4) EFT L 177 af 5. 7. 1997, s. 8.